b'\n_START_ARTICLE_\nVladimir \xc5\xbdakelj\n_START_SECTION_\n\xc5\xbdivljenje in delo\n_START_PARAGRAPH_\nKlasi\xc4\x8dno gimnazijo je obiskoval v Ljubljani med 1927 in 1935. Tu je tudi za\xc4\x8del \xc5\xa1tudirati medicino, leta 1937 pa nadaljeval v Pragi, od 1939 pa v Zagrebu. Diplomiral je v Zagrebu leta 1941. Specialisti\xc4\x8dni izpit je opravil leta 1949. Promoviral je z disertacijo Kirurgija pankreatitisa leta 1972._NEWLINE_Od 1942 je bil zaposlen na Kirur\xc5\xa1ki kliniki v Ljljubljani, kjer je bil od 1975 predstojnik Kirur\xc5\xa1ko gastroenterolo\xc5\xa1ke klinike. Na Medicinski fakulteti je bil od 1942 honorarni asistent, od 1948 asistent, od 1967 izredni in od 1975 redni profesor za kirurgijo. Upokojil se je leta 1984. _NEWLINE_Izpopolnjeval se je v Edinburghu (1957), Pragi (1965) in Baslu (1971). Predaval je tudi na te\xc4\x8dajih za vzgojo srednjega medicinskega kadra, na sestankih kirur\xc5\xa1ke sekcije Slovenskega zdravstvenega dru\xc5\xa1tva, na mednarodnem podiplomskem te\xc4\x8daju v Karlovih Varih, pa \xc5\xa1e v Pulju (1962), Splitu (1963), Roga\xc5\xa1ki Slatini (1964) in drugod. Aktivno se je udele\xc5\xbeeval sestankov in kongresov svoje stroke doma in v tujini. Odlikovan je bil z redom dela z zlatim vencem (1980)._NEWLINE_Njegovo podro\xc4\x8dje je abdominalna kirurgija, predvsem kirurgija jeter in trebu\xc5\xa1ne slinavke, ter diagnostika in terapija prirojenih anomalij v prebavilih in plju\xc4\x8dih. Ena od zna\xc4\x8dilnosti njegovega dela je iskanje novih poti in mo\xc5\xbenosti pri razre\xc5\xa1evanju teoretskih in tehni\xc4\x8dnih problemov stroke. Bil je odli\xc4\x8den predavatelj za splo\xc5\xa1no in specialno kirurgijo ter travmatologijo. Pisal je prete\xc5\xbeno o abdominalni kirurgiji, v zadnjih letih predvsem o trebu\xc5\xa1ni slinavki. Objavil je \xc5\xa1tevilke prispevke v doma\xc4\x8dih in tujih zdravni\xc5\xa1kih revijah. Leta 1989 je prejel \xc4\x8dastni naziv zaslu\xc5\xbenega profesorja Univerze v Ljubljani._NEWLINE_Umrl je v Ljubljani 22. februarja 1993.'